Háskólinn á Bifröst byrjaði í haust að bjóða nemendum upp á námskeið í gerð rekstraráætlana í samstarfi við fyrirtæki á Vesturlandi . Samstarfið felur í sér að fyrirtækin veita aðgang að rekstrarupplýsingum í ársreikningi og nemendur vinna áætlanir út frá þeim upplýsingum . Nemendur eru því að vinna að áætlunum sem á að nota í raunverulegum fyrirtækjum en ekki tilbúnum eins og oftast er gert í námi . 27 fyrirtæki víðsvegar af Vesturlandi hafa komið til samstarfs og hjálpa þannig til við að búa til kunnáttu hjá nemendum . Háskólinn á Bifröst tengist með þessu verkefni atvinnulífinu í nærumhverfi sínu sterkari böndum og bæði nemendur og fyrirtæki njóta góðs af því , segir á vef háskólans . Vilhjálmur Egilsson rektor hélt á liðnu hausti fundi í samstarfi við Arion banka og Landsbankann víðsvegar um Vesturland til að kynna fyrirtækjum verkefnið . Voru viðtökur fyrirtækja góðar eins og það sýnir að 27 fyrirtæki eru nú komin til samstarfs við Háskólann á Bifröst .